Jan Trøjborg (S), 1998-11-24:
Først vil jeg gerne takke forespørgerne for at give mig denne lejlighed til forholdsvis kort, men dog grundigt at redegøre for status for år 2000-problematikken i Danmark og for de initiativer, regeringen har taget for at sikre høj opmærksomhed om problemet.
Jeg vil gerne indledningsvis kvittere med et klart svar
på det stillede spørgsmål
: Ja, jeg mener, Danmark er godt i gang med at løse de opgaver, som er knyttet til år 2000-problematikken i IT-systemerne og i den megen elektronik.
Jeg tror ikke, Danmark vil opleve det ragnarok, som de mest kreative skrækscenarier stiller os i udsigt.
Telefonnettet vil måske blive overbelastet, fordi folk netop den nytårsnat vil ringe særlig meget for at ønske en
eller anden godt nytår
Som et andet eksempel kan der komme
lokale udfald af elforsyningen, fordi de komponenter der blev anset for år 2000-sikre, alligevel svigter, og der kan være ejendomme, hvor varmen svigter, fordi varmestyringen burde have været udskiftet. Når hverdagen melder sig, vil vi givetvis opleve nogle svigt i edb-systemer, og nogle virksomheder vil få meget travlt med at finde og udbedre fejl.
Andre vil erkende, at det er vanskeligt at undvære de edb-systemer, de er så afhængige af i hverdagen, og atter andre vil erkende, at kritiske maskiner i produktionen giver problemer. De kloge - eller måske især de bagkloge - vil sige, at vi slet ikke var parat, at vi slet ikke var klar, at vi ikke havde gjort tilstrækkeligt for at forebygge problemerne, og de mest kloge vil måske sige, at det hele er regeringens skyld, for den kunne bare have sørget for, at det måske var ulovligt at have et år 2000-problem i ens virksomhed. Men her ved vi jo godt, at så enkel er verden ikke, så let er det ikke at styre vort komplicerede samfund.
Problemer vil opstå, fordi det teknisk set er vanskeligt at finde alle de steder, hvor fejl kan forekomme, der vil også komme fejl, fordi fejltagelser ofte skaber nye fejl, og så vil mange problemer opstå, fordi de ansvarlige ikke i tide erkendte deres ansvar for at få problemerne løst.
Men ragnarok tror jeg ikke på der bliver.
Der er 403 dage tilbage til år 2000.
Den tid skal bruges til at få de langsomste med.
Hvor de så end er, så er det vigtigt, at vi kommer i gang og får mest mulig plads til at få alle ansvarliggjort. Regeringen har på et meget tidligt tidspunkt fastslået, at ansvaret for at løse år 2000-problemet er et ledelsesansvar i den enkelte virksomhed eller den enkelte offentlige institution.
Det er her, man har den nødvendige viden om edb-systemerne.
Det er her, man kan og skal prioritere de nødvendige ressourcer til at løse opgaven.
De informationer findes ganske enkelt ikke, dertil er problemstillingen alt for kompleks.
Skal vi danne os et billede af status for år 2000-paratheden i Danmark, bliver vi nødt til at se på de enkelte sektorer hver for sig.
Men også det er en vanskelig opgave, fordi mange virksomheder holder kortene forholdsvis tæt til kroppen.
På en række områder må der imidlertid ikke herske usikkerhed om, at systemerne kommer på plads i god tid inden skiftet til år 2000.
F.eks. skal servicesystemerne i den offentlige sektor - stat, amter og kommuner - naturligvis bringes på plads, hospitaler og sygehuse skal levere service som normalt, den offentlige trafik skal fungere, og sidst, men ikke mindst er det vigtigt at sikre, at forsyningssektoren er på plads.
Der skal være strøm i kontakten, der skal være vand i hanen, der skal være varme i radiatoren, og telefonerne skal virke.
Regeringen føler et særligt ansvar for at sikre, at disse områder følger udviklingen meget tæt.
De statslige institutioner er godt på vej.
Den rapportering, som Forskningsministeriet har modtaget fra alle ministerier i oktober måned,
dokumenterer, at der arbejdes med problemet alle steder.
Der er ikke meldt om områder, hvor systemerne ikke kommer på plads, men der er nogle tidsfrister i de fremlagte planer, som giver anledning til en vis bekymring.
For at sætte fokus på bl.a. den problemstilling vil Forskningsministeriet nu foretage en nærmere gennemgang af status med alle ministerierne.
I den rapportering, som jeg netop har sendt til Folketinget, er der vedlagt en oversigt med status for 50 systemer af særlig samfundsmæssig interesse.
Oversigten viser, at de store statslige edb-systemer enten allerede er på plads eller forventes at komme på plads i løbet af 1999.
I den kommunale og amtskommunale sektor anvender man som bekendt i et stort omfang fem systemer leveret af Kommunedata.
Kommunedata har disponeret over 100 mio. kr. til at gøre systemerne år 2000-parate og har samtidig meddelt, at systemerne forventes på plads inden udgangen af 1998.
Lokalt i de enkelte kommuner kan der imidlertid være stor forskel på, hvorledes arbejdet med år 2000-problematikken håndteres.
Det gælder både for de lokale edb-systemer og for de mange tekniske systemer i fjernvarme, vandforsyning, renseanlæg, for at nævne nogle områder.
På det tekniske område er Kommunernes Landsforening med økonomisk støtte fra Forskningsministeriet i fuld gang med seks projekter, som vil dokumentere, hvilken type problemer man skal være særlig opmærksom på, f.eks. i fjernvarmeforsyning, varmeforsyning, vandforsyning, renseanlæg og i alarmsystemer, for at nævne nogle vigtige områder.
Disse projekter afsluttes i løbet af kort tid, og rapporterne vil naturligvis blive stillet til rådighed for alle kommunerne.
De foreløbige resultater viser, at der er udstyr, som skal skiftes for at undgå problemer.
Det vurderes dog samtidig, at opgaven kan løses, hvis man går i gang nu. Jeg har aftalt med formanden for Kommunernes Landsforening, at vi i december måned gør status for år 2000-situationen i kommunerne, bl.a. på baggrund af en uafhængig undersøgelse af situationen i den offentlige sektor, som jeg i sommer bad År 2000 Sekretariatet gennemføre.
Resultatet af undersøgelsen vil blive offentliggjort om kort tid.
På det amtskommunale område er sygehussektoren vigtig og naturligvis et område, som har stor bevågenhed.
Jeg har netop haft møde om år 2000-problematikken med formanden for Amtsrådsforeningen og med formanden for Hovedstadens Sygehusfællesskab.
På begge møder fik jeg tilbagemelding om, at alle parter er aktivt i gang med at løse år 2000-problematikken.
Vi aftalte, at vi først i det nye år vil holde en fælles pressekonference, hvor de 14 amter og HS vil præsentere deres år 2000-aktiviteter og helt konkret fremlægge status for de enkelte sygehusvæsener.
på forsyningsområdet.
Konferencen viste, at disse kritiske sektorer er kommet meget sent i gang med at løse år 2000-problemerne.
Traditionelt har vi i Danmark høj sikkerhed for leverance af el, gas, varme, vand, og sådan skal det naturligvis også være i januar år 2000.
Jeg har derfor sammen med miljø- og energiministeren skrevet til ledelsen i alle forsyningsvirksomhederne og bedt dem rapportere om år 2000-status i deres virksomhed.
Energistyrelsen koordinerer denne rapportering, der sker første gang pr. 30. november 1998.
På teleområdet har Telestyrelsen indsamlet år 2000-information fra leverandører af teleydelser.
De modtagne svar viser, at sektoren forventer at være på plads i god tid inden år 2000.
Tele Danmark, som dækker hovedparten af sektoren, har således både i denne undersøgelse og på anden måde markeret, at selskabet forventer at være klar
allerede ved udgang af dette år.
Der findes ingen samlet oversigt over status i private virksomheder, heller ikke på brancheniveau.
På basis af tilgængelig information, bl.a. fra præsentationer i forbindelse med arbejdet i År 2000 Forum og fra resultaterne af forskellige undersøgelser, kan der tegnes følgende grove billede
Den finansielle sektor - banker, forsikringsselskaber, kreditforeninger - har arbejdet med løsningen af år 2000-problematikken i flere år, og sektoren har i flere sammenhænge markeret, at den kommer på plads.
Finanstilsynet har i lighed med, hvad der er sket i udlandet, inddraget år 2000-problemstillingen i tilsynsarbejdet og følger udviklingen tæt.
Når det gælder større private virksomheder, er situationen mere uklar.
Meget tyder på, at virksomheder, som har egen professionel edb-afdeling, har arbejdet med problemerne i lang tid, men der er også noget, der tyder på, at en del virksomheder er kommet for sent i gang.
Disse virksomheder bliver derfor nødt til at prioritere arbejdsindsatsen frem til år 2000.
De vigtigste systemer skal først og fremmest på plads, mens man må lade mindre vigtige systemer ligge.
Situationen i de små og mellemstore virksomheder er belyst i analyser udarbejdet for År 2000 Sekretariat senest i august, og de tegner et problematisk billede.
Analysen viste, at 95 pct. af virksomhederne er bekendt med problemstillingen.
For virksomheder med op til 50 ansatte er det kun 25 pct., der angiver, at de gennemfører et år 2000-projekt, for virksomheder med mellem 50 og 200 medarbejdere viser analysen, at 30 pct. ikke har igangsat år 2000-aktiviteter, og disse tal giver naturligvis klart anledning til bekymring, da de repræsenterer et meget stort antal arbejdspladser, og ofte vil de også være kritiske led i andre virksomheders forsyningskæde.
Blot for at give et eksempel: Man kan jo tydeligt huske situationen fra konflikten i maj måned, hvor SAAB-fabrikkerne måtte stoppe produktionen, fordi to danske underleverandører ikke kunne levere.
Det er sidste udkald for at gøre noget ved problemerne i de små og mellemstore virksomheder.
Jeg har derfor inviteret topledelsen i de mest relevante brancheorganisationer og i fagbevægelsen til at drøfte, hvad vi i fællesskab kan gøre.
Det er vigtigt, at virksomhederne nu stiller krav til hinanden om år 2000-parathed, og det er vigtigt, at topledelsen i de store organisationer går i spidsen for at formidle disse krav til deres medlemskreds.
I fagbevægelsen er det naturligvis også vigtigt, at tillidsrepræsentanter og bestyrelsesmedlemmer lokalt stiller krav til virksomhedernes ledelse om, at deres egne virksomheder bliver år 2000-parate. Jeg kan glæde mig over, at der på de fleste områder er gode erfaringer med de initiativer, der i øvrigt blev igangsat med regeringens år 2000-plan.
År 2000
Sekretariatet bidrager daglig med formidling af information.
Der holdes foredrag, kurser og konferencer over hele landet, og sekretariatet har således på afgørende måde bidraget til, at der i dag er et højt kendskab til år 2000-problemstillingen.
År 2000
Forum har skabt en tværgående debat og opmærksomhed, og de deltagende organisationer har på baggrund af arbejdet i Forum taget konkrete initiativer over for deres medlemmer.
Et vigtigt initiativ i regeringens år 2000-plan er præcisering over for revisorerne af at inddrage problemstillingen i deres revision.
Revisorernes krav om indsigt i virksomhedernes parathed og deres planlægning kan sikre ledelsens opmærksomhed på problemet og give anledning til en konkret vurdering af de fremlagte planer.
Men en kritisk påtegning i regnskabet til foråret løser naturligvis ikke virksomhedens problem, og derfor må den enkelte revisor aktivt fastholde virksomhedens ledelse på at gennemføre de nødvendige år 2000-aktiviteter. I min indledning nævnte jeg, at år 2000-problemet må forventes at give anledning til lokale problemer, f.eks. manglende varme i en boligblok.
Varer denne type problemer mere end nogle få timer, kan det få meget, meget ubehagelige konsekvenser for dem, der rammes.
Derfor er det vigtigt, at de ressourcer, vi råder over til en særlig indsats i krisesituationer, er forberedt på de situationer, der kan opstå.
Vi må være forudseende og forberede håndtering af de eventuelle situationer, der kan opstå.
Denne problemstilling er drøftet med Indenrigsministeriet og Beredskabsstyrelsen, og det er aftalt, at Beredsskabsstyrelsen gennemgår procedurerne i det overordnede statslige redningsberedskab med særligt sigte på år 2000-situationen.
Samtidig vurderes sammen med kommunerne behovet for en nærmere vejledning om det kommunale beredskab.
Forskningsministeriet vil i den kommende periode mere bredt inddrage beredskabet i arbejdet med koordinering af år 2000-aktiviteterne.
Vurderingen er, at man - i øvrigt helt parallelt med overvejelser i udlandet - på trods af grundigt forarbejde til år 2000 alligevel bør forberede sig på, at noget kan gå galt. Jeg har naturligvis mærket mig den kritik, der med mellemrum fremsættes mod regeringens år 2000-initiativer. Kritikken anvendes positivt til at skærpe det arbejde, der er i gang; men samtidig skal man huske, at det altid vil være muligt at påstå, at noget ikke er på plads, og at arbejdet kunne udføres bedre.
Økonomien indgår også i overvejelserne om de sidste procenter for at opnå en 100 pct. sikkerhed.
Det vil naturligvis være dyrere, og desuden er det vel svært at forestille sig, at man kan teste alting fuldt ud; også for dette arbejde gælder, at opgaverne må prioriteres, bl.a. ud fra risiko og mulig konsekvens. Hvis vi skal have de sidste områder med, tror jeg, det er afgørende, at medierne interesserer sig for år 2000-problematikken, og jeg kan kun sige, at jeg vil opfordre alle medier til at erkende deres samfundsmæssige forpligtelse også på dette område og handle derefter. Det er min samlede vurdering, og det er så min konklusion, at Danmark vil komme godt ind i år 2000.
Der bruges mange ressourcer på at komme på plads, og jeg tror såmænd også, vi kan komme igennem årtusindskiftet, hvis vi tager et fælles ansvar i de næste 400 dage og arbejder intenst med, at også de langsomme og de endnu uforberedte kommer med.